《送侍讲学士邓善之辞官还钱塘 其五》
元代·卢亘

离离天星高，皓皓云月光。候雁过楚泽，蟋蟀鸣中堂。

天时谅难测，徒然多感伤。念子去意远，沈忧结衷肠。

忆昔初奉欢，露白春兰芳。清尊罢新制，妙趣深濠梁。

飞景急西匿，川流浩汤汤。玄发凄岁晚，木脱天雨霜。

蔓草岂容惜，松柏在高冈。

作者简介：汲郡人，字彦威。幼颖悟，博览群书。为文雄逸，尤工于诗。以拟著《滕王阁记》，受知于姚燧，荐为国史院编修。后以待制卒。有《彦威集》。